Kontekst – Rådets henstilling om langtidsledighed

I Rådets henstilling om integration af langtidsledige på arbejdsmarkedet fra 2016 henstilles det til Kommissionen, "at de tiltag, der er iværksat som svar på denne henstilling, evalueres i samarbejde med medlemsstaterne og efter høring af de berørte interessenter, og at resultaterne af denne evaluering indberettes til Rådet senest den 15. februar 2019".

Målet med interessenthøringen var at indsamle oplysninger, erfaringer og synspunkter om henstillingens nøglekriterier fra relevante grupper og offentligheden. Dette er i overensstemmelse med retningslinjerne for bedre regulering . Denne rapport sammenfatter høringerne og de vigtigste resultater.

Køreplan for evalueringen

Kommissionen opfordrede interesserede parter til at give feedback om køreplanen for evaluering , som var tilgængelig online fra den 29. juni 2017 til den 27. juli 2017. Dette gav seks svar: Fire fra NGO'er, ét fra en erhvervssammenslutning og ét, der var angivet som "Andet". Bemærkningerne vedrørte selve henstillingen, indeholdt opfordringer til at fokusere mere på at skabe kvalitetsjob, til at involvere arbejdsintegrerende (WISE (Work Integration Social Enterprises)) foretagender samt civilsamfundsorganisationer og til at øge medlemsstaternes samarbejde og blev afspejlet i evalueringsarbejdet.

Åben offentlig høring

En åben, offentlig høring (OPC) for interesserede borgere og interessenter var åben på Kommissionens onlinehøringsplatform på alle 24 officielle EU-sprog, undtagen irsk, fra 2. maj 2018 til 31. juli 2018. Det gav 482 svar fra 205 enkeltpersoner og 277 organisationer. Respondenterne fra Bulgarien var overrepræsenterede under OPC'en i og med, at de repræsenterede 48 % af den samlede stikprøve. 75 % af respondenterne svarede, at henstillingen stadig er relevant for håndteringen af langtidsledighed (hvor enigheden var højere blandt organisationer end blandt enkeltpersoner). Hvis man ser bort fra den bulgarske stikprøve, blev henstillingens relevans betragtet mere positivt. 40 % af respondenterne, herunder også Bulgarien, svarede, at EU også bør træffe andre foranstaltninger for at hjælpe de langtidsledige med at finde et job, mens det er (hele) 66 %, hvis man ser bort fra de bulgarske svar.

Størstedelen af respondenterne mente, at foranstaltningerne de seneste to år er forbedret for personer med et lavt niveau af færdigheder eller kvalifikationer og personer med mentale og/eller psykiske handicap. Størstedelen af respondenterne var uenige i, at der blev foretaget forbedringer for andre sårbare grupper blandt de langtidsledige.

En tredjedel af respondenterne svarede, at der var synergier mellem EU's politikker med det formål at hjælpe de langtidsledige. 89 % af respondenterne mente, at det var nyttigt at have en EU-politik målrettet mod langtidsledighed. De fleste respondenter sagde, at henstillingen førte til visse ændringer i politikkerne (prioritering/finansiering/fremskyndelse af foranstaltninger). 23 supplerende dokumenter blev modtaget, som mest af alt ligner holdningsdokumenter fra civilsamfundsorganisationer (CSO'er). Tre respondenter understregede vigtigheden af integrerede tjenester, og fire bemærkede, at indsatsen for at række ud til personer med handicap kunne forbedres. Tre andre nævnte, at der bør gøres en gennemgribende indsats så tidligt som muligt, og at den 18 måneders tidsfrist er for lang. Tre civilsamfundsorganisationer bemærkede, at implementeringen kunne have været mere effektiv med øremærkede midler, og én kritiserede, at civilsamfundsorganisationer ikke fik tildelt en rolle. To nævnte vigtigheden af at medtage et færdighedselement. Et finsk dokument lignede god praksis og blev brugt som eksempel i arbejdsdokumentet.

Seminarer med nationale kontaktpunkter vedrørende langtidsledighed

Der blev afholdt tre seminarer med nationale kontaktpunkter. Disse kontaktpunkter blev udpeget af medlemsstaterne efter EMCO's evaluering af langtidsledighed i 2016. Målene med seminarerne var at få et uformelt input om evalueringen, især den underbyggende undersøgelse, og dele de erfaringer, der blev gjort med implementeringen. Det første seminar blev afholdt den 19. marts 2018 og fokuserede på den underbyggende undersøgelse og dataindsamlingsmetoden. Det andet seminar blev afholdt den 28. juni 2018 og præsenterede kortlægningen i undersøgelsen samt to eksempler på socialt innovative projekter fra civilsamfundet. Det sidste seminar blev afholdt den 6. november 2018 og fremmede diskussionen om udfordringerne i forbindelse med implementeringen. Seminarerne bidrog til at forbedre kortlægningen og præcisere de definitioner, der blev anvendt til evalueringen.

Strategisk dialogmøde med civilsamfundsorganisationer

Et strategisk dialogmøde blev afholdt med civilsamfundsorganisationer på EU-plan den 15. november 2018 for at få feedback fra organisationer, som direkte eller indirekte arbejder med eller repræsenterer de langtidsledige. Mødet omfattede gruppediskussioner om civilsamfundsorganisationernes rolle, nuværende praksis og anbefalinger for fremtiden.

Alle deltagerne var enige om relevansen af at vejlede tjenesteudbydere med henblik på at hjælpe langtidsledige. Henstillingens tilgang blev betragtet som holistisk og inklusiv. De tilbagevendende udfordringer var, at henstillingen manglede øremærkede midler, hvilket begrænsede dens virkningsfuldhed, og at den 18 måneders tidsfrist for aftalen om jobintegration var for lang. Deltagerne understregede også, at henstillingen ikke gav meget plads til innovation, da dens tilgang var ganske streng. De efterlyste flere kvalitative indikatorer til overvågning af de leverede tjenesteydelser og jobkvaliteten. De understregede også manglen på mentorordninger og uddannelse efter ansættelse. Endelig gav deltagerne udtryk for bekymring over, at civilsamfundsorganisationerne ikke fik nogen rolle.

Strategisk dialogmøde med arbejdsmarkedsparterne

Den 28. juni 2018 drøftede arbejdsmarkedsparterne på EU-plan henstillingen. BusinessEurope (Den Europæiske Arbejdsgiverorganisation) opfordrede til mere fokus på at ansætte de inaktive. EFS (Den Europæiske Faglige Samarbejdsorganisation) understregede sin skuffelse over, at fagforeningernes rolle ikke blev anerkendt, og understregede dermed sin rolle med hensyn til at bidrage med uddannelse og støtte på arbejdspladsen.

Høring af det europæiske netværk af offentlige arbejdsformidlinger

Det europæiske netværk af offentlige arbejdsformidlinger har i vid udstrækning bidraget til at overvåge og gennemførte en kapacitetsundersøgelse blandt deres offentlige arbejdsformidlingskontorer, der beskæftiger sig med implementeringen af henstillingen, jf. bilag 1. Mellem den 29. juni og 9. juli blev rådgiverne om anliggender vedrørende de europæiske offentlige arbejdsformidlinger hørt om rapporten med resultaterne af denne undersøgelse, hvilket i sidste ende førte til en efterfølgende test af fortolkningen af resultaterne.

Høring af Udvalget for Den Europæiske Socialfond